A felnőtt válogatott szövetségi kapitányának 2006. július 25-én nevezték ki. Itt Zlatko Kranjčar munkáját vette át. Asszisztensei Aljoša Asanović, Robert Prosinečki, Nikola Jurčević és Marjan Mrmić. Első hivatalos mérkőzésén a horvát válogatott kispadján csapata gól nélküli döntetlent játszott Moszkvában Oroszországgal. A 2008-as Európa-bajnokság selejtezőiben irányításával a horvátok megnyerték a csoportjukat, a csoportmérkőzések alatt kétszer győzték le az angol válogatottat. A 2008-as Eb-n is csoportelsőként végeztek maximális pontszámmal; 2–1-re legyőzték Németországot, és 1–0-ra nyertek Ausztria, majd Lengyelország ellen.